**NYESTØLEN**

Stølen Nyestølen låg i Steindrobotnen. Her var to sel. Det eine var sameiga mellom dei tre bruka på Jørdre, det andre var sameiga mellom dei to bruka i Brekke. Eigarane brukte ikkje stølen sjølve, men leigde han ut / hadde «hyrekyr».

Murane til dei to sela vart rivne i 1920 åra og steinane vart då lagde i muren på grensa mellom Steindro og Skykkjeset. Denne muren var ein del av gjerdet som delte beitet langs heile dalen. Det var gjerde langs elva heilt frå Skaftedal og inn til fossane som kjem frå Modalen. Gardane med stølsrettar hadde gjerdeplikt.

Gunnhild Hallgrimsdotter Brekke f. Klyve (1850 – 1897) var budeiebalt saman med bestemora si på Nyestølen. Ho fortalde at dei utpå sommaren, då det vart mørkare, kunne høyra læte frå bjørnen inni Modalen.

God tur!

Granvin turlag

Kjelde : «*Stølane i Granvin» av Torbjørn Seim og lokalkjende.*